Yesu lɛblɩ ɔbɛɛ,
“Ɔnɔkwalɩ ndɛ mlɩ bla.
Ɔha ánɩ́ ɔdʋ tsʋn akufa ɩbansʋ wie mʋ́tɔ,
ɔmɔtsʋn ɔkpa ɔnɔ a,
owikplu pʋ́ ogyo otswapʋ ogyi.
Tsufɛ ɩban ɔnɔ akufa ɔkpapʋ tɔtsʋn wie mʋ́tɔ.
Ɩban amʋsʋ ɔkɩpʋ tefinki mʋ́ ha akufa ɔkpapʋ amʋ tebitiwie.
Ɔtɔpʋ akufa amʋ ada tɩ amʋ́,
bʋtonu mʋ ɔmɛ,
ɔtɛkpa amʋ́ dalɩ.
Nɩ ɔkpa akufa amʋ fɛ́ɛ́ dalɩ a,
otegya amʋ́ nkpa,
bʋtobuo mʋ,
tsufɛ bʋyin mʋ ɔmɛ.
Bʋtamabuo ɔfɔɔ.
Srɩ bʋtɛsrɩ si mʋ,
tsufɛ bʋmeyin mʋ ɔmɛ.”
Yesu lɛha amʋ́ yebi anfɩ,
tamɛ bʋmonu mʋ́ asɩ.
Yesu lɛtra bla amʋ́ ɔbɛɛ,
“Ɔnɔkwalɩ ndɛ mlɩ bla.
Mɩgyi akufa ɩban amʋ ɔnɔ nɩ.
Awikplu pʋ́ ogyo atswapʋ aha ánɩ́ begyankpa ba fɛ́ɛ́ bʋgyi.
Akufa amʋ bʋmɛbɩ amʋ́ ɔmɛ.
Mɩgyi akufa ɩban amʋ ɔnɔ nɩ.
Nɩ ɔkʋ ɔtsʋn mɩtɔ wie dalɩ a,
tɔtɔ mɔ́ɔbwɛ mʋ́.
Obéyenya atɔ gyi mwɛ.
Owikplu agywɩɩn gyi,
ɔba bowi,
ɔmɔ,
oyinta atɔ.
Mɩ mʋ́ nɛba,
mɛnɩ aha bénya nkpa ánɩ́ ɩlɔfʋn.
“Mɩgyi akufa ɔkpapʋ wanklaan amʋ nɩ.
Akufa ɔkpapʋ wanklaan totsula hʋlɩ mʋ nkpa ha mʋ akufa.
Tamɛ akufa ɔkpapʋá ɔdɛ ɩpa gyi,
megyi mʋ onuto bʋ akufa amʋ tɛsrɩ nɩ owun ɔkpataku ɔba bɛkɩta amʋ́.
Ɔkpataku amʋ tɛkɩta akufa amʋtɔ ɔkʋ,
atrahɛ bʋtɛdasaɩn.
Oyin amʋ tɛsrɩ,
tsufɛ ɩpa kɛkɛ odegyi.
Akufa amʋ nkpa tamahian mʋ.
Mɩgyi akufa ɔkpapʋ wanklaan amʋ nɩ.
Nyin mɩ akufa,
mɩ akufa ɛ bʋyin mɩ.
Fɛ alɩá mɩ Sɩ amʋ yin mɩ a,
alɩ mɩ ɛ nyin mʋ nɩ.
Ntɔhʋlɩ mɩ nkpa ha mɩ akufa.
Mbʋ akufa bamba akʋ ɛ.
Bʋma akufa ɩban anfɩtɔ.
Ilehian ánɩ́ nɛ́kpa amʋ́ ɛ ba.
Amʋ́ ɛ bónu mɩ ɔmɛ,
amʋ́ fɛ́ɛ́ bɔ́bwɛ akufa iku kʋlɛ pʋ́ ɔkpapʋ ɔkʋlɛ.
“Ɩnɩ sʋ mɩ Sɩ tekle mɩ asʋn nɩ.
Tsufɛ natsula ánɩ́ nɔ́hʋlɩ mɩ nkpa ha aha,
mɛnɩ nɛ́lanya mʋ́.
Ɔhaa mɛ́ɛtalɩ swɩɩ mɩ.
Mɩ onuto latsula ánɩ́ nɔ́hʋlɩ mʋ́.
Mbʋ ɔkpa hʋlɩ mɩ nkpa,
mbʋ ɔkpa lanya mʋ́ ɛ.
Ɩnɩ mɩ Sɩ lɛbla mɩ ɔbɛɛ,
mbwɛ nɩ.”
Mʋ asʋn blɩhɛ anfɩ sʋ Yudafɔ ahandɛ amʋ bʋmɛtra bwɛ kʋlɛ.
Amʋ́tɔ akʋ bɛblɩ bɛɛ,
“Ɔŋɛ lalahɛ bʋ mʋtɔ.
Mʋ nwun deyinta.
Ɔhaa mátra nu mʋ asʋn blɩhɛ.”
Akʋ ɛ bɛɛ,
“Ɔha ánɩ́ ɔŋɛ lalahɛ bʋ mʋtɔ mɛ́ɛtalɩ blɩ asʋn anfɩ odu.
Ɔŋɛ lalahɛ ɔbɛ́talɩ bwii ansibi obwiepʋ ansibi?”